**Sajtóközlemény**

Azonnal közölhető

**Tavaszi sminkeléssel köszönti a nőket Bridgestone**

Tatabánya, 2019. március 7. – **Virágcsokor mellett egy tavaszi sminkelés élményével is kedveskedik kolléganőinek a Bridgestone nőnap alkalmából. Az abroncsgyár március 8-án és 11-én is rendhagyó műszakokat szervez, amelyek során a cégnél dolgozó hölgyeket sminkes szakemberek szépítik meg. A különleges meglepetéssel a Bridgestone célja az, hogy a munkanapnak számító nőnapot kiemelje a hétköznapok sorából azért, hogy munkatársnői ezen a napon még inkább megbecsültnek nőnek és érezhessék magukat.**

**Nők férfias munkakörben – gondos kezek ellenőrzik az abroncsokat**

A folyamatos fejlesztések okán a Bridgestone Tatabánya dolgozói létszáma tavaly közel 400 fővel bővült. A vállalatnak immár több mint 1.200 munkatársa van, köztük mintegy 140 hölgy, akiknek a létszáma az elmúlt néhány évben megnégyszereződött. A kolléganők nemcsak az adminisztráció területén, de számos, korábban férfiasnak gondolt munkakörben is nap mint nap helytállnak.

A cégnél dolgoznak hölgyek például beszerzési, logisztikai és anyagmozgatási, illetve operátori munkakörökben is. Mi több, a női munkatársak jelentős szerepet töltenek be a minőségellenőrzés területén, ahol a digitalizált és teljesen automatizált gyártást követően az abroncsok átvizsgálását és ellenőrzését kézzel végzik.

*„Egy gyártással, ipari termeléssel foglalkozó férfias munkakörnyezetben még fontosabbak és még nagyobb szerepet játszanak a nők, mint más munkahelyeken. A hölgyek nyugodt, kiegyensúlyozott személyisége, magas empatikus képessége, kitartása, asszertivitása, jó problémamegoldó képessége és kedvessége megkönnyíti és hatékonyabbá teszi a mindennapi munkavégzést”* – mondta Topolcsik Melinda, a Bridgestone Tatabánya Termelő Kft. ügyvezető igazgatója. – *Nőnapi meglepetésünkkel kolléganőink ezen értékeit szeretnénk elismerni. Szeretnénk ezt a napot különlegessé, a megszokottól eltérővé tenni számukra, azért hogy munkájuk közben is megbecsültnek és elsősorban nőnek érezhessék magukat”* – tette hozzá.

**Édesség, szépség és kedvesség – kényeztetés Bridgestone módra**

A nőnapi „tavaszi sminkelésen” a Bridgestone munkatársnői alkalmi sminkeket is kipróbálhatnak. A kényeztetés során tanácsokat, tippeket is kapnak arról, hogyan készíthetnek maguknak otthon is professzionális sminket, akár egyszerű hétköznapra, vagy különleges alkalmakra. A váltott műszakokat is figyelembe véve a vállalat március 8-án, pénteken és március 11-én, hétfőn szervezi a rendkívüli nőnapi köszöntést, annak érdekében, hogy minél több kolléganője részt vehessen benne.

**Nemzetközi nőnap – a nők és a béke ünnepe**

Az első nemzetközi nőnapot 1911-ben tartották, a kezdeményezéshez ekkor még csak Ausztria, Dánia, Németország és Svájc csatlakozott. Hivatalos dátuma 1913 óta március 8-a, amit az ENSZ 1977-ben tette nemzetközi ünneppé, a nők iránti tisztelet és megbecsülés jelképeként. Magyarországon már több mint hetven éve, 1948 óta tartjuk meg a nemzetközi nőnapot. Ilyenkor hagyományosan a tavasz első virágaiból készült csokorral lepik meg a hölgyeket.

**További információ kérhető:**

|  |  |
| --- | --- |
| **Piskóti Attila**  Premier Next Communications  Tel: +36 1 483 1860  Email: [piskoti@premiercom.hu](mailto:piskoti@premiercom.hu) | **Tölgyi Krisztina**  Premier Next Communications  Tel: +36 30 915 9002  Email: [tolgyi@premiercom.hu](mailto:tolgyi@premiercom.hu) |